Na temelju članka 12. stavka 3. Zakona o visokom obrazovanju i znanstvenoj djelatnosti („Narodne novine“ broj 119/22) članka 54. i 161. Statuta Sveučilišta u Zadru (pročišćeni tekst, prosinac 2019.),) na prijedlog rektorice Sveučilišta u Zadru, Senat Sveučilišta u Zadru na 4. redovitoj sjednici u akademskoj 2022./2023. godini, održanoj 31. siječnja 2023. godine, donosi

P R A V I L N I K O IZMJENAMA I DOPUNAMA

PRAVILNIKA O USTROJU I SISTEMATIZACIJI RADNIH MJESTA

NA SVEUČILIŠTU U ZADRU

Članak 1.

Članak 1. mijenja se i glasi:

*„Pravilnikom o ustroju i sistematizaciji radnih mjesta na Sveučilištu u Zadru* (dalje u tekstu: Pravilnik) utvrđuje se unutarnji ustroj, sistematizacija radnih mjesta, opis poslova i zadaća položaja ili radnog mjesta te uvjeti koje zaposlenici moraju ispunjavati za obavljanje poslova na radnim mjestima Sveučilišta u Zadru (dalje u tekstu: Sveučilište), u skladu sa *Zakonom o visokom obrazovanju i znanstvenoj djelatnosti (Narodne novine br. 1119/22* (dalje u tekstu: Zakon).

Naziv položaja i radnih mjesta službenika i namještenika te koeficijenti složenosti njihovih poslova, utvrđuju se u skladu s *Uredbom o nazivima radnih mjesta i koeficijentima složenosti poslova u javnoj službi (Narodne novine br.: 25/13, 72/13, 151/13, 09/14, 40/14, 51/14, 77/14, 83/14 - Ispravak, 87/14, 120/14, 147/14, 151/14, 11/15, 32/15, 38/15, 60/15, 83/15, 112/15, 122/15, 10/17, 39/17, 40/17 – ispravak, 74/17, 122/17, 9/18, 57/18, 59/19, 79/19, 119/19, 50/20, 128/20, 141/20, 17/21, 26/21, 78/21, 138/21 , 9/22, 31/22, 72/22 i 82/22),* (dalje u tekstu: Uredba). „

Članak 2.

Članak 6. mijenja se i glasi:

„Zaposlenik je osoba u radnom odnosu na Sveučilištu. Taj pojam odnosi se, u smislu *Zakona o plaćama službenika u javnim službama*,na pojmove službenika i namještenika.

Službenici su zaposlenici Sveučilišta zaposleni na znanstveno-nastavnim, umjetničko-nastavnim, nastavnim, suradničkim i stručnim radnim mjestima, te ostali zaposlenici koji obavljaju opće, pravne, administrativne, financijsko-planske, materijalno-financijske, računovodstvene, informatičke i druge stručne poslove.

Namještenici su zaposlenici koji obavljaju pomoćno-tehničke poslove i ostale poslove, čije je obavljanje potrebno radi pravodobnog i kvalitetnog obavljanja poslova iz registrirane djelatnosti Sveučilišta.

Znanstveno-nastavna odnosno umjetničko-nastavna radna mjesta su: docent, izvanredni profesor, redoviti profesor i redoviti profesor u trajnom izboru .

Nastavna radna mjesta su: predavač, viši predavač i predavač savjetnik, lektor, viši lektor i lektor savjetnik.

Stručna radna mjesta su: stručni suradnik, viši stručni suradnik i stručni savjetnik.”

Članak 3.

U članku 7. iza stavka 3. dodaje se stavak 4. koji glasi:

“Ovisno o stručnoj spremi, radna mjesta službenika i namještenika utvrđuju se kao:

– radna mjesta I. vrste za koja je opći uvjet visoka stručna sprema,

– radna mjesta II. vrste za koja je opći uvjet viša stručna sprema,

– radna mjesta III vrste za koja je opći uvjet srednja stručna sprema i

– radna mjesta IV. vrste za koja je opći uvjet niža stručna sprema ili osnovna škola.”

Dosadašnji stavak 4. postaje stavak 5.

Članak 4.

U članku 8. mijenja se stavak 2. i glasi:

„ Potreban broj nastavnika i suradnika utvrđuje se nastavnim planom i programom studija, u skladu sa Zakonom o osiguranju kvalitete u znanosti i visokom obrazovanju (Narodne novine br. 151/22) i na njemu utemeljenih propisa.“

Članak 5.

U članku 13. naslova „REKTORAT“ u stavku 5. mijenja se naziv točke 3. UNUTARNJI REVIZOR pa glasi: „3. URED ZA UNUTARNJU REVIZIJU“

Članak 6.

U članku 14. kod opisa radnog mjesta Rektora mijenjaju se „uvjeti“ tako da glase**:**

„Uvjeti: redoviti profesor i redoviti profesor u trajnom izboru.”

Članak 7.

U članku 15. naslova: „ RADNA MJESTA U REKTORATU (izvannastavna radna mjesta)“ točka 3. UNUTARNJI REVIZOR mijenja se i glasi:

**3. URED ZA UNUTARNJU REVIZIJU**

Ured za unutarnju reviziju neovisno i objektivno obavlja unutarnju reviziju financijskog i pravnog poslovanja Sveučilišta i njegovih sastavnica. Ured u svojem radu provjerava primjenu zakona i drugih propisa u obavljanju poslova na Sveučilištu.

Sukladno Zakonu o sustavu unutarnjih kontrola u javnom sektoru (NN 78/15 i 102/19) i Pravilniku o unutarnjoj reviziji u javnom sektoru (NN 42/16 i 77/19) djelokrug rada Ureda za unutarnju reviziju obuhvaća između ostalog: izradu strateških i godišnjih planova rada unutarnje revizije utemeljenu na procjeni rizika, obavljanje pojedinačnih revizija svih programa, projekata, aktivnosti i poslovnih procesa u nadležnosti revidiranih subjekata Sveučilišta i njegovih sastavnica, davanje stručnih mišljenja i preporuka u svrhu postizanja veće učinkovitosti i djelotvornosti sustava unutarnjih kontrola revidiranog područja; praćenje provedbe i učinaka realizacije preporuka iz prethodno obavljenih revizija; obavljanje posebnih revizija na zahtjev rektora ili čelnika revidiranih subjekata; savjetodavnu ulogu u cilju poboljšanja poslovanja; provođenje revizijskih aktivnosti u skladu s najboljom strukovnom praksom i Kodeksom strukovne etike unutarnjih revizora u javnom sektoru te usklađeno s Međunarodnim standardima za stručnu provedbu interne revizije; izradu pojedinačnih, periodičnih i godišnja izvješća o aktivnostima unutarnje revizije (ili radu Ureda); izradu Mišljenja unutarnje revizije o sustavu unutarnjih kontrola za područja koja su bila revidirana u prethodnoj godini, koje je sastavni dio Izjave o fiskalnoj odgovornosti; predlaganje razvoja rada Ureda i stalno stručno usavršavanje ovlaštenih unutarnjih revizora za javni sektor; suradnju s ustrojstvenom jedinicom Ministarstva financija nadležnom za koordinaciju razvoja sustava unutarnjih kontrola u javnom sektoru.

|  |  |  |
| --- | --- | --- |
| ***3.1. Voditelj ureda za unutarnju reviziju*** | Položaj I. vrste  Rukovoditelj odjela za unutarnju reviziju | 2,134 |
| ***3.2. Unutarnji revizor*** | Radno mjesto I. vrste  Unutarnji revizor | 1,649 |

***3.1. Voditelj Ureda za unutarnju reviziju –*** Javni službenik na položaju I. vrste ***–*** rukovoditelj odjela za unutrašnju reviziju (koeficijent složenosti poslova 2,134)

Opis poslova:

* rukovodi Uredom za unutarnju reviziju
* priprema i provodi poslove unutarnje revizije
* nadzire provođenje pojedinačnih unutarnjih revizija
* prati provedbu preporuka
* priprema strateški i godišnji plan unutarnje revizije
* izrađuje sva potrebna izvješća o radu Ureda za unutarnju reviziju
* po potrebi angažira stručnjake sa specijalističkim znanjima
* prati i predlaže edukaciju unutarnjih revizora
* razvija suradnju i odnose s drugim strukovnim udruženjima i institucijama (SHJ,

DUR, ostali)

* obavlja druge poslove iz područja unutarnje revizije.

Voditelj je odgovoran za:

* upravljanje i razvijanje funkcije unutarnje revizije, osiguravajuću profesionalnu, tehničku te upravljačku podršku koja proizlazi iz Međunarodnih standarda,
* razvoj vizije i strategije jedinice za unutarnju reviziju, zajedno s višim rukovodstvom korisnika proračuna,
* sveukupno upravljanje jedinicom za unutarnju reviziju, uključujući upravljanje proračunom te osiguravanje pravilnosti i prikladnosti izdataka za razumno i ekonomično upravljanje jedinicom za unutarnju reviziju,
* izradu strateških i godišnjih planova jedinice za unutarnju reviziju, zajedno s višim rukovodstvom korisnika proračuna, na temelju procjene rizika te praćenje tijeka realizacije istih,
* donošenje radnih postupaka/procedura za provođenje aktivnosti unutarnje revizije, temeljem Priručnika za unutarnje revizore koji je izdala Središnja harmonizacijska jedinica Ministarstva financija te temeljem ostale važeće regulative,
* osiguravanje uvjeta za stručno i profesionalno obavljanje poslova unutarnje revizije u skladu s poveljom unutarnjih revizora i planom unutarnje revizije, primjenjujući metodologiju utemeljenu na Međunarodnim standardima,
* upravljanje ljudskim resursima jedinice za unutarnju reviziju uključujući izobrazbu i kontinuirano stručno usavršavanje unutarnjih revizora
* donošenje i održavanje Programa osiguranja kvalitete i unapređenja, na temelju predloška koji je pripremila Središnja harmonizacijska jedinica Ministarstva financija,
* sastavljanje godišnjih i periodičnih izvješća o radu i obavljenim unutarnjim revizijama te povremenih izvješća na zahtjev rektora,
* vođenje brige o provedbi preporuka/naloga koje je Ured za unutarnju reviziju dobio od tijela/institucija koje obavljaju vanjsku reviziju funkcije unutarnje revizije
* ispunjenje obveza prema Središnjoj harmonizacijskoj jedinici Ministarstva financija, a koje proizlaze iz Zakona o sustavu unutarnjih financijskih kontrola u javnom sektoru i drugih propisa,
* suradnju unutarnje i vanjske revizije, uz potporu Uprave, kako bi se osigurala primjerena pokrivenost revizijom i na najmanju moguću razinu svelo ponavljanje revizijskih aktivnosti,
* razvoj odnosa/suradnje s drugim strukovnim udruženjima i institucijama,
* za svoj rad izravno odgovara rektoru.

Stručni uvjeti: završen sveučilišni prijediplomski i diplomski studij ekonomije, 5 godina radnog iskustva od čega najmanje 3 godine na poslovima revizije, stručno ovlaštenje za ovlaštenog unutarnjeg revizora ministra financija, poznavanje engleskog jezika, poznavanje rada na računalu.

Probni rad 6 mjeseci

Broj izvršitelja: 1 (jedan)

***3.2. Unutarnji revizor*** - Radno mjesto službenika I. vrste – unutarnji revizor (koeficijent složenosti poslova 1,649).

Opis poslova:

- provodi pojedinačne unutarnje revizije jednostavnijih poslovnih procesa te priprema revizorska izvješća u skladu s Međunarodnim okvirom profesionalnog djelovanja i s propisima kojima se uređuje unutarnja revizija u javnom sektoru Republike Hrvatske,

- daje neovisno stručno mišljenje i predlaže preporuke o revidiranom procesu,

- ima neograničeno pravo pristupa dokumentaciji, podacima i informacijama, zaposlenicima i materijalnoj imovini u revidiranom procesu,

- čuva tajnost raspoloživih podataka i informacija,

- obavlja i druge poslove po nalogu voditelja Ureda za unutarnju reviziju,

- za svoj rad odgovara rektoru i voditelju Ureda za unutarnju reviziju.

**Stručni uvjeti:** završen sveučilišni prijediplomski i diplomski studij ekonomije, najmanje 3 godine radnog iskustva na određenim poslovima, stručno ovlaštenje ministra financija za obavljanje poslova unutarnje revizije u javnom sektoru, poznavanje engleskog jezika, poznavanje rada na računalu.

Probni rad 6 mjeseci

Broj izvršitelja: 2 (dva)

Ukoliko osoba nema stručno ovlaštenje ministra financija za obavljanje poslova unutarnje revizije u javnom sektoru, dužna je u roku od godine dana od dana početka izobrazbe za stjecanje zvanja ovlaštenoga unutarnjeg revizora za javni sektor steći stručno ovlaštenje, najkasnije u roku od dvije godine od dana rasporeda na radno mjesto.“

Članak 8.

U članku 19. podnaslova POLOŽAJI SLUŽBENIKA I. VRSTE U NASTAVI, za položaje pročelnika Sveučilišnog odjela zamjenika pročelnika Sveučilišnog odjela i predstojnika odsjeka u uvjetima za navedene položaje umjesto: „izbor u znanstveno-nastavno ili umjetničko-nastavno zvanje“ treba stajati:“ izbor na znanstveno-nastavno ili umjetničko-nastavno radno mjesto“.

Članak 9.

U članku 19. podnaslova RADNA MJESTA I. VRSTE U NASTAVI mijenja se popis radnih mjesta te glasi:

1. Redoviti profesor u trajnom izboru, redoviti profesor

2. Izvanredni profesor

4. Docent

5. Predavač savjetnik, viši predavač, predavač,

7. Viši asistent, asistent

8. Lektor savjetnik , viši lektor, lektor

9. Korepetitor savjetnik, viši korepetitor i korepetitor

10.Umjetnički savjetnik, viši umjetničku suradnik i umjetnički suradnik

11.Stručni savjetnik, viši stručni suradnik, stručni suradnik

Članak 10

U članku 19. podnaslov :“ RADNA MJESTA U ZNANSTVENO-NASTAVNIM ZVANJIMA I NA RADNIM MJESTIMA“ mijenja se u „ZNANSTVENO-NASTAVNA RADNA MJESTA“

Mijenja se i naziv radnog mjesta:

***1. Redoviti profesor***

*a) Redoviti profesor – trajno zvanje*

*b) Redoviti profesor (prvi izbor )*

u

***„ 1. Redoviti profesor:***

„ a) redoviti profesor u trajnom izboru

b) redoviti profesor“

Članak 11.

U članku 19. podnaslov :“ RADNA MJESTA U NASTAVNIM ZVANJIMA I NA RADNIM MJESTIMA“ mijenja se u „NASTAVNA RADNA MJESTA“

Članak 12.

U članku 19. podnaslov :“ SURADNIČKA ZVANJA I RADNA MJESTA“ mijenja se u „SURADNIČKA RADNA MJESTA“

Mijenja se naziv radnog mjesta:

*1. Poslijedoktorand (viši asistent)*

mijenja se u :

*1. Viši asistent*

Članak 13.

U članak 20. podnaslov „1. CENTAR ZA STUDENTSKI STANDARD“ zamjenjuje se s

„1. STUDENTSKI CENTAR“

Izraz „Centar za studentski standard“ koji se pojavljuje u određenom kontekstu u nastavku teksta ovoga podnaslova, zamjenjuje se sa „Studentski centar“ u odgovarajućem broju i padežu.

Članak 14.

Za sva izvannastavna radna mjesta u Rektoratu, na znanstveno-nastavnim sastavnicama i drugim ustrojbenim jedinicama kojima je pod stručnim uvjetima navedeno:

„završen diplomski sveučilišni studij ili integrirani preddiplomski i diplomski sveučilišni studij“ mijenja se navod tako da glasi:

„završen sveučilišni diplomski studij ili sveučilišni integrirani prijediplomski i diplomski studij“

Ostatak navoda stručnih uvjeta za ta radna mjesta ostaje isti.

Članak 15.

Ovaj Pravilnik stupa na snagu danom donošenja.

KLASA: 012-01/16-02/02

URBROJ: 2198-1-79-06-23-03

Rektorica:

prof. dr. sc. Dijana Vican